ගිනිගත්හේන - ලොනැක් ප්‍රදේශයේ අවිධිමත් ලෙස අපද්‍රව්‍ය බැහැර කරමින් පවත්වාගෙන යන සත්ත්ව ගොවිපලක් හේතුවෙන් ජනතාව දැඩි පීඩාවට පත්ව සිටින බවට වාර්තා වනවා.ගම්වැසියන් චෝදනා කරන්නේ මෙම ගැටලුව පිළිබඳව බලධාරීන් කොතෙකුත් දැනුවත් කළද තවමත් නිසි විසදුමක් නොලැබුණු බවටයි.මේ සුන්දර පරිසරයකින් යුතු ගිනිගත්හේන - ලොනැක් ප්‍රදේශයයි.මෙහි කඳු මුදුනක පවත්වාගෙන යන මහා පරිමාණ සත්ත්ව ගොවිපලකින් මුදාහැරුණු බවට පැවසෙන අපද්‍රව්‍ය හේතුවෙන් ප්‍රදේශයේ දැඩි සෞඛ්‍ය හා පාරිසරික ගැටලුවක් නිර්මාණය වී ඇති බවට ගම්වැසියන් චෝදනා කරනවා.ඔවුන් පවසන්නේ ගොවිපල ආසන්නයේ විවෘත ප්‍රදේශයක පරිසරයට නිරාවරණය වෙමින් මුදාහරින ලද සත්ත්ව මළ කුණු සහ කොටස් හේතුවෙන් අධික දුර්ගන්දයක් මෙන්ම මැසි ගහණයද වැඩි වී ඇති බවටයි.සත්ත්ව මළකුණු සහ අපද්‍රව්‍ය කොටස් ජල මූලාශ්‍රවලටද එකතුවීම හේතුවෙන් දෙහිගස්තැන්න, අඹතලාව, කඳුරේගොඩ, ඇල්ලඋඩ ආදී ගම්මානවල ජනතාව උග්‍ර පානීය ගැටලුවකටද මුහුණ දී සිටිනවා.ගම්වැසියන් පෙන්වා දෙන්නේ තමන් මුහුණදෙන ගැටලු පිළිබඳව අදාළ ගොවිපලේ පාලන අධිකාරිය මෙන්ම සහ වගකිවයුතු බලධාරීන් කොතෙකුත් දැනුවත් කළද නිසි විසඳුමක් නොලැබුණු බවයි.එල්ල වන මෙම චෝදනා පිළිබඳව අප අදාළ ගොවිපලේ පාලන අධිකාරියෙන් විමසීමක් කළා.අදාළ ව්‍යාපෘතිය යහපත් කටයුත්තක් වුවත් ගම්වාසීන් ඉල්ලා සිටින්නේ අපද්‍රව්‍ය බැහැරකිරීමේදී විධිමත් ක්‍රමවේදයක් අනුගමනය කොට තමන් මුහුණදෙනගැටලුවලට විසඳුම් ලබාදෙන ලෙසයි.